የጋምቤላ ክልል ለ2006 በጀት ዓመት ከ 1 ነጥብ 16 ቢልየን ብር በላይ አጸደቀ
ጋምቤላ ሐምሌ 8/2005 (ዋኢማ)- የጋምቤላ ክልል ምክር ቤት 6ኛ መደበኛ ጉባኤ የ2006 በጀት ዓመት ከ 1ነጥብ 16 ቢልየን ብር በላይ አጸደቀ፤ የተለያዩ አዋጆችንና ሹመቶችን በማፅደቅ ተጠናቀቀ።ጉባኤው የዓመቱ አጠቃላይ በጀት ከመንግስት ግምጃ ቤት፣ ከመንግስት ድጎማና ከውጭ ዕርዳታ የሚገገኝ 1 ቢልየን 160 ሚልየን 701 ሺሕ 195 ብር እንዲሆን አጽድቋል።ጉባኤተኛው በርዕስ መስተዳድሩ አቶ ጋትሉዋክ ቱት የቀረቡት አቶ ጎርደን ኮንግ የክልሉ ፍትሕ ቢሮ ሐላፊ፣ አቶ ኡቦንግ ኡሞድ የፀጥታና አስተዳደር ቢሮ ሃላፊ ሆነው እንዲያገለግሉ የቀረበውን ሹመት አጽድቋል ።የምክርቤቱ አፈ ጉባኤ አቶ  ቲቶ ሃዋሪያት እንደገለጹት ምክር ቤቱ ያለፈው የበጀት ዓመት የስራ ዕቅድ አፈፃፀም ላይ  የታዩ ጥንካሬና ድክመቶችን  በመለየት በአዲሱ በጀት ተጠናክረው እንደሚሰሩ  አስገንዝበዋል።አፈጉባኤው አያይዘውም ኪራይ ሰብሳቢነት ለክልሉ  የፖለቲካ ኢኮኖሚ እድገት ትልቅ ማነቆ በመሆኑ በቁርጠኝነት መታገል ይኖርብናል ብለዋል።